Συνεχίζονται οι αντικυβερνητικές διαδηλώσεις στην Αίγυπτο
η Χίλαρι Κλίντον προέτρεψε την αιγυπτιακή κυβέρνηση να επιτρέψει τις ειρηνικές διαδηλώσεις
Δυνάμεις της αστυνομίας στην Αίγυπτο συγκρούστηκαν την Τετάρτη με χιλιάδες αντικυβερνητικούς ακτιβιστές για δεύτερη συνεχόμενη ημέρα. Οι αστυνομικοί με δακρυγόνα και πλαστικές σφαίρες προσπαθούν να αντιμετωπίσουν τους διαδηλωτές που αγνόησαν την κυβερνητική απαγόρευση και βγήκαν στους δρόμους. Τουλάχιστον τέσσερις άνθρωποι έχουν χάσει τη ζωή τους τις τελευταίες δύο ημέρες στις διαδηλώσεις που πραγματοποιούνται κατά του Προέδρου Χόσνι Μουμπάρακ που ηγείται της χώρας τα τελευταία 30 χρόνια. Δύο ακόμα άνθρωποι έχασαν την ζωή τους κατά την διάρκεια των επεισοδίων την Τετάρτη, αν και οι αρχές αποδίδουν τους θανάτους σε αίτια που δεν σχετίζονται με τις συμπλοκές. Στην πόλη Σουέζ, ανατολικά του Καΐρου, διαδηλωτές πυρπόλησαν ένα κυβερνητικό κτήριο, ενώ κάποιοι άλλοι προσπάθησαν να βάλουν φωτιά στα τοπικά γραφείου του Δημοκρατικού Κόμματος, αλλά απωθήθηκαν από τους αστυνομικούς που έκαναν χρήση χημικών. 55 άτομα τραυματίσθηκαν στις συγκεκριμένες συμπλοκές. Κατά την διάρκεια της νύχτας, χιλιάδες άτομα συνέχιζαν να διαδηλώνουν σε διάφορα σημεία του Καϊρου. Ορισμένοι διαδηλωτές έβαλαν φωτιές σε ελαστικά και πετούσαν πέτρες στις δυνάμεις ασφαλείας που προσπαθούσαν να τους απωθήσουν με τεθωρακισμένα οχήματα και κάνουλες νερού. Η κυβέρνηση ανακοίνωσε ότι τουλάχιστον 700 άτομα συνελήφθησαν κατά τα επεισόδια σε όλη την χώρα την Τρίτη και την Τετάρτη. Ξένα μέσα ενημέρωσης περιγράφουν τις διαδηλώσεις ως τις μεγαλύτερες των τελευταίων ετών. Ο εκπρόσωπος του Λευκού Οίκου, Ρόμπερτ Γκίμπς, τόνισε ότι η Αίγυπτος παραμένει «στενή σύμμαχος» των ΗΠΑ, ενώ επεσήμανε την σημασία των δικαιωμάτων των πολιτών της Αιγύπτου. Η Υπουργός Εξωτερικών των ΗΠΑ, Χίλαρι Κλίντον, προέτρεψε την αιγυπτιακή κυβέρνηση να επιτρέψει τις ειρηνικές διαδηλώσεις αντί να προσπαθεί να τις καταστείλει.